b'\n_START_ARTICLE_\nJan Olieslagers\n_START_SECTION_\n\xc5\xbdivljenjepis\n_START_PARAGRAPH_\nOlieslagers je bil prvi \xc4\x8dlovek, ki je dosegel hitrost 100 km/h na motociklu. Leta 1902 je postal tudi motociklisti\xc4\x8dni svetovni prvak (na Minervi); \xc4\x8dez dve leti je zmagal na dirki Pariz-Bordeaux-Pariz._NEWLINE_Leta 1909 je kupil letalo in 31. marca 1910 dobil svoje pilotsko dovoljenje (kot peti Belgijec); v naslednjih 4 letih dosegel 7 svetovnih rekordov (npr. leta 1910 je dosegel vi\xc5\xa1ino 1.524 m in postavil nov svetovni letalski vi\xc5\xa1inski rekord). Sodeloval je v \xc5\xa1tevilnih letalskih prireditvah v Belgiji, na Nizozemskem, v Afriki, v Franciji in v \xc5\xa0paniji._NEWLINE_Ko so Nemci napadli in zavzeli Belgijo, se je skupaj z dvema bratoma pridru\xc5\xbeil oboro\xc5\xbeenim silam; isto\xc4\x8dasno so podarili svoje tri Bl\xc3\xa9riot XI za vojne napore. V prvem zra\xc4\x8dnem spopadu je napadal sovra\xc5\xbenikovo letalo, oboro\xc5\xbeen le s pi\xc5\xa1tolo._NEWLINE_Med prvo svetovno vojno je opravil 491 bojnih poletov in bil udele\xc5\xbeen v 97 bojev. Njegov uradni se\xc5\xa1tevek zra\xc4\x8dnih zmag je le 6 (po ena v 1915 in 1916 ter po dve v 1917 in 1918), saj sam ni velikokrat predlo\xc5\xbeil, koliko letal je sestrelil; pravo \xc5\xa1tevilo njegovih zra\xc4\x8dnih zmag je vi\xc5\xa1je, a neznano._NEWLINE_Po koncu vojne se je vrnil v doma\xc4\x8di Antwerpen, kjer je leta 1923 odprl letali\xc5\xa1\xc4\x8de Antwerpen.'